
[bookmark: TextBodyBegin]Evropski parlament,
–	ob upoštevanju členov 150(5) in 136(4) Poslovnika,
A.	ker je belgijsko-portugalskega humanitarnega raziskovalca Josepha Figuiero Martina, ki dela za nevladno organizacijo FHI 360, 26. maja 2024 v Srednjeafriški republiki ugrabila skupina Wagner in ga pozneje predala oblastem Srednjeafriške republike;
B.	ker je Srednjeafriška republika proti njemu vložila obtožnico na podlagi neutemeljenih obtožb, tudi obtožbe vohunjenja in terorizma, zaradi česar mu grozita dosmrtni zapor in prisilno delo;
C.	ker je bil v osrednjem državnem uradu za boj proti razbojništvu (OCRB) v Banguiju pridržan v samici ter so ga mučili in mu grozili s smrtjo; ker je že več kot leto pridržan v nečloveških razmerah in brez sojenja, na prošnjo za njegov pogojni odpust pa ni bilo odgovora, kar je kršitev kazenskega prava Srednjeafriške republike;
D.	ker se je njegovo zdravje izredno poslabšalo, v zdravstvenih ocenah pa je navedeno, da nujno potrebuje evakuacijo;
E.	ker različne oborožene skupine v Srednjeafriški republiki izvajajo nezakonite in samovoljne aretacije in pridržanja;
F.	ker je Srednjeafriška republika pod velikim vplivom ruskih dezinformacijskih kampanj in gosti enega največjih kontingentov plačancev skupine Wagner;
G.	ker EU podpira prebivalstvo v Srednjeafriški republiki ter mu nudi humanitarno, varnostno in razvojno pomoč;
H.	ker je primer Josepha Figueire Martina po mnenju OZN in EU odraz širšega vzorca dezinformacij in protizahodne retorike, ki jo v Srednjeafriški republiki spodbujajo akterji, povezani z Rusijo;
1.	zahteva, naj oblasti Srednjeafriške republike takoj in brezpogojno izpustijo Josepha Figueiro Martina, saj ni verodostojnih in utemeljenih dokazov, ki bi upravičevali njegovo pridržanje;
2.	poziva oblasti Srednjeafriške republike, naj dovolijo njegovo medicinsko evakuacijo in mu zagotovijo dostop do pravnega zastopanja, konzularne pomoči in ustrezne oskrbe v skladu z mednarodnimi standardi na področju človekovih pravic;
3.	ostro obsoja kršitve človekovih pravic zaradi samovoljnega, dolgotrajnega in nečloveškega pridržanja Josepha Figueire Martina, ki resno ogroža njegovo življenje in zdravje;
4.	vztraja, naj se v vseh sodnih postopkih dosledno spoštujejo jamstva glede dolžnega postopanja, določena v Mednarodnem paktu o državljanskih in političnih pravicah, in ustrezne določbe nacionalnega pravnega okvira Srednjeafriške republike;
5.	poziva oblasti Srednjeafriške republike, naj poskrbijo, da bodo oborožene skupine v državi takoj prenehale izvajati nezakonite in samovoljne aretacije humanitarnih delavcev in delavcev nevladnih organizacij ter napade nanje;
6.	poziva, naj se zagotovi odgovornost za kršitve in zlorabe pravic;
7.	obsoja vse večje politično motivirano tuje vmešavanje v Srednjeafriški republiki, tudi prek ruskih paravojaških enot in dezinformacijskih kampanj; znova poziva Svet, naj skupino Wagner razglasi za teroristično organizacijo;
8.	poudarja, da je spoštovanje človekovih pravic bistveno za dobro sodelovanje EU in Srednjeafriške republike;
9.	poziva podpredsednico/visoko predstavnico, naj v sodelovanju z belgijskimi in portugalskimi organi sprejme vse možne ukrepe in med drugim tudi izpostavi primer Josepha Figueire Martina v političnem dialogu med EU in Srednjeafriško republiko, da bi zagotovili njegovo izpustitev in spoštovanje njegovih pravic; poudarja, da so potrebni ciljno usmerjeni ukrepi EU, če bi oblasti Srednjeafriške republike še naprej kršile njegove pravice;
10.	naroči svoji predsednici, naj to resolucijo posreduje Svetu, Komisiji, podpredsednici/visoki predstavnici, vladi in parlamentu Srednjeafriške republike, Afriški uniji in OZN.



image1.png




